《凤凰台上忆吹箫 闺情，代作》
清代·吴森札

风淡烟浓，困人天气，被池香暖贪眠。恼晓莺啼破，春梦阑珊。

强起悄登妆阁，无限恨、都上眉尖。漫赢得，镜中人，对着意相怜。

恹恹。愁成病也，任云鬓蓬松，懒整花钿。把凤钗轻掷，日日虚占。

无奈青鸾信杳，凭栏望、泪眼几穿。春郊外，马嘶芳草，常认归鞭。

作者简介：字文照，号潇湘居士，吴江人，孝廉溢女。有《潇湘集》。